DOI: 10.14457/tu.the.2015.546
title: กลยุทธ์การบริหารงานของบริษัท ทอง เอ็นเตอร์เทนเม้นท์ จำกัด

description: การศึกษาเรื่อง กลยุทธ์การบริหารงานของบริษัท ทอง เอ็นเตอร์เทนเม้นท์ จำกัด มีวัตถุประสงค์เพื่อการศึกษาการบริหารงานของบริษัท ทอง เอ็นเตอร์เทนเม้นท์ จำกัด และศึกษากลยุทธ์การบริหารงานของบริษัท ทอง เอ็นเตอร์เทนเม้นท์ จำกัด ใช้ระเบียบวิธีวิจัยเชิงคุณภาพ (Qualitative Research) เก็บข้อมูลโดยการสัมภาษณ์เชิงลึก (In-Depth Interview) จากผู้ให้ข้อมูลหลัก (Key Informant) ประกอบด้วย บุคลากรของบริษัท ทอง เอ็นเตอร์เทนเม้นท์ จำกัด คือผู้บริหารบริษัท ทอง เอ็นเตอร์เทนเม้นท์ จำกัด จำนวน 1 ท่าน และกลุ่มประสานงานหรือผู้ปฏิบัติงานในการผลิตละครโทรทัศน์ จำนวน 10 ท่าน รวมถึงการวิเคราะห์จากเอกสาร (Documentary Analysis)ผลการศึกษาพบว่า บริษัท ทอง เอ็นเตอร์เทนเม้นท์ จำกัด มีการบริหารงานองค์การ ได้แก่ 1) การบริหารงานบุคคล โครงสร้างองค์กรขนาดเล็ก จ้างพนักงานประจำเฉพาะส่วนที่จำเป็น และเน้นการจ้างงานพนักงานอิสระ (Freelance) 2) การบริหารงบประมาณ มีการจัดสรรงบประมาณ ได้แก่ ค่าเช่าสถานที่ ค่าจ้างพนักงานหรือทีมงาน ค่าเช่าซื้อเครื่องแต่งกาย และค่าใช้จ่ายฉุกเฉินเมื่อเกิดปัญหาเฉพาะหน้า 3) การบริหารเวลา เตรียมการถ่ายทำ (Pre – Production) ใช้ระยะเวลาในการผลิตละครโทรทัศน์ต่อเรื่องประมาณ 2 ปี โดยเป็นการคัดเลือกบทประพันธ์ทำบทละครโทรทัศน์ประมาณ 6 – 7 เดือน ถ่ายทำละครโทรทัศน์ (Production) ประมาณ 8 – 9 เดือน ท้ายสุดคือการตัดต่อละครโทรทัศน์และควบคุมเพลงประกอบละครโทรทัศน์ (Post – Production) ประมาณ  3 – 5 เดือน โดยในการบริหารการผลิตละครโทรทัศน์ของบริษัททอง เอ็นเตอร์เทนเม้นท์ จำกัด มีการผลิตละครโทรทัศน์ตามขั้นตอนของแนวคิดเกี่ยวกับการผลิตรายโทรทัศน์ ซึ่งประกอบด้วย 1) ขั้นตอนการเตรียมงาน (Pre – Production) 2) ขั้นตอนการถ่ายทำ (Production) และ 3) ขั้นตอนการตัดต่อ (Post – Production) จากการศึกษากลยุทธ์การบริหารงานของบริษัททอง เอ็นเตอร์เทนเม้นท์ จำกัด พบว่ามีกลยุทธ์การบริหารงานองค์การ รวม 7 กลยุทธ์ ประกอบด้วย 1) กลยุทธ์ ทอง Homemade คือการวางโครงสร้างองค์กรขนาดเล็ก และบริหารในลักษณะอุตสาหกรรมในครัวเรือน 2) กลยุทธ์   เล็ก ๆ ใช่ ใหญ่ ๆ ทอง (ยัง) ไม่ทำ คือการเลือกผลิตละครโทรทัศน์ที่ไม่เกินกำลังขององค์การ         3) กลยุทธ์คนรู้ใจของทอง คือมีการคัดเลือกพนักงานอิสระบางส่วนจากผู้ที่รู้จักคุ้นเคยหรือเคยร่วมงานกันมาก่อน 4) กลยุทธ์ศรีทนทองได้ คือบุคลากรในองค์การที่มีความอดทนในการทำงานและแรงกดดัน 5) กลยุทธ์หมูไปไก่มา คือการแลกเปลี่ยนผลประโยชน์ระหว่างองค์การกับผู้ที่มีส่วนเกี่ยวข้องภายนอกองค์การ 6) กลยุทธ์ทองผสมแผนที่ คือการคัดเลือกสถานที่ถ่ายทำต่างสถานที่กัน เพื่อลดค่าใช้จ่ายในการเช่าสถานที่ และ 7) กลยุทธ์ทองบุกถึงที่ คือผู้บริหารมีการบริหารงานเชิงรุก เข้าถึงการทำงานทุก ๆ ฝ่ายในส่วนของการบริหารการผลิตละครโทรทัศน์ของบริษัททอง เอ็นเตอร์เทนเม้นท์ จำกัด พบว่ามีกลยุทธ์การบริหารการผลิตละครโทรทัศน์ รวม 7 กลยุทธ์ ประกอบด้วย 1) กลยุทธ์ทองจัดทุกกระเบียดนิ้ว คือลักษณะการทำงานของผู้จัดละครโทรทัศน์รวมถึงควบคุมงานทุกฝ่ายด้วยตนเอง 2) กลยุทธ์รักของทองชนะทุกอย่าง คือละครโทรทัศน์ทุกเรื่องของบริษัทฯ จะมีแก่นของเกี่ยวกับความรัก (Love Story) 3) กลยุทธ์เรื่องเก่า ทองเล่าใหม่ คือมีการเลือกนำละครมาผลิตซ้ำมาจากการเป็นละครที่ผู้จัดละครโทรทัศน์เคยร่วมแสดงหรือเป็นเรื่องที่สนใจ 4) กลยุทธ์ทองสร้างอาชีพ คือเน้นให้ตัวละครหลักมีอาชีพอย่างชัดเจน เพื่อความสมจริงของตัวละคร 5) กลยุทธ์แอนทองเคลียร์เอง คือผู้จัดละครโทรทัศน์ประสานงานหรือแก้ไขปัญหาที่เกิดขึ้นระหว่างถ่ายทำด้วยตนเอง 6) กลยุทธ์แอนทองแนะแนว คือผู้จัดละครโทรทัศน์แนะนำการแสดงให้กับนักแสดง โดยอาศัยประสบการณ์ทางการแสดงละครโทรทัศน์ 7) กลยุทธ์ทองจิตสัมผัส คือตัดต่อละครโทรทัศน์โดยการพิจารณาผ่านประสบการณ์ของผู้จัดละครโทรทัศน์และการคาดเดาความนิยมของผู้ชมละครโทรทัศน์ในขณะนั้น